Borgarafundur um Miðaldaböð við Deildartunguhver Miðvikudaginn 13. janúar næstkomandi verður haldinn borgarafundur um hugmyndir að Miðaldaböðum við Deildartunguhver . Fundurinn fer fram í félagsheimilinu Logalandi í Reykholtsdal og hefst klukkan 20.30 . Fyrst munu aðstandendur hugmyndarinnar að Miðaldaböðum kynna hugmyndina , hvernig hún kom til , stöðu hennar í dag og síðan fyrstu drög að teikningum Miðaldabaðanna . Eftir stutt kaffihlé verða almennar umræður . Þingmönnum kjördæmisins verður boðið á fundinn en fundarstjóri verður Sveinbjörn Eyjólfsson . Að sögn Kjartans Ragnarssonar í Borgarnesi , sem unnið hefur að framgangi hugmyndarinnar , fékk verkefnið skömmu fyrir jól gott brautargengi en þá úthlutaði Tækiþróunarsjóður átta milljónum króna til þess . “ Með þessum veglega styrk má segja að þróunar - og undirbúningsvinna komist á fullan skrið , ” segir Kjartan og bætir við að opinberi styrkur sem þessi hvetji einnig væntanlega fjárfesta og fjárfestingasjóði til að koma að málinu . “ Við erum í samtölum við fleiri en einn og fleiri en tvo til að setja fjármagn í verkefnið þó ekkert sé enn í hendi . Hagfræðingar hjá Samtökum sveitarfélaga á Vesturlandi eru búnir að vinna ítarlega kostnaðar - og rekstraráætlun fyrir Miðaldaböðin og allar tölur um rekstur í þeim eru mjög lofandi . Það hvetur okkur líka sú staðreynd að þau tvö fyrirtæki sem eru að reka náttúruböð hér á landi , Jarðböðin í Mývatnssveit og Bláa lónið á Reykjanesi , eru þau fyrirtæki sem ganga hvað best á Íslandi í dag í ferðaþjónustu . Því er þó ekki að neita að Miðaldaböðin eru afskaplega dýr í stofnkostnaði , en áætlað er að 750 milljónir króna muni kosta að koma upp fyrsta áfanga þess , ” segir Kjartan . Hann bætir því við að eins og ástandið sé í þjóðfélaginu í dag þurfi að minnsta kosti helmingur stofnkostnaðar að koma frá þolinmóðum fjárfestum . “ Þetta munum við kynna allt nánar á fundi með íbúum Borgarbyggðar og öðrum sem áhuga hafa á að kynna sér málið í Logalandi 13. janúar næstkomandi . ”